**Antonia Ferrín Moreiras**, nada en Ourense o 13 de maio de 1914 e falecida en Santiago de Compostela o 6 de agosto de 2009, foi unha matemática e astrónoma galega.

Traxectoria
-----------

Filla dun mestre de matemáticas, trasladouse coa familia a Santiago de Compostela en 1920. Estudou o bacharelato no Instituto Arcebispo Xelmírez e en 1930 matricúlase na facultade de Ciencias da Universidade de Santiago. Licénciase en Químicas e obtén ademais o título de mestra, e xusto ao remate da súa licenciatura comeza a traballar, en 1934, como profesora axudante de Física e Matemáticas na súa facultade —unha das seis mulleres en facelo naquel momento—, e mais como profesora de Ciencias no instituto de bacharelato onde estudara. Porén, segue estudando en matricúlase en Farmacia e fai os dous cursos de ciencias exactas que a Universidade de Santiago ofertaba naquela altura. 

Polos seus posicionamentos políticos, en 1937 é sancionada e apartada da docencia na Universidade de Santiago, ao igual ca 45 outros profesores, entre os que se atopaban Enrique Rajoy Leloup, Fernando Calvet, Isidro Parga Pondal ou Francisco Fernández del Riego, ainda que se lle permitei seguir como profesora no colexio de nenas orfas Nosa Señora dos Remedios de Santiago. En 1940 revísase o seu proceso e pode reincoporarse á docencia universitaria. Faino como profesora axudante de Enrique Vidal Abascal. 

Neses anos coñece a Ramón María Aller e interésase pola astronomía. Traballa con él no Observatorio Astronómico da Universidade de Santiago e publica os seus traballos en distintas revistas de astronomía. En 1952 consegue unha praza fixa de investigación. Dous anos antes licenciárase por libre de Ciencias Exactas na Universidade Central de Madrid. En 1953 consegue unha praza por oposición na escola de maxisterio de Santander, e en 1955 trasládase de volta a Santiago. 

En 1957 convértese na primeira muller profesora da recén creada facultade de Matemáticas en Santiago, onde imparte clases durante seis anos, ata 1963. Nesa época ademais consegue rematar a súa tese sobre observación astronómica, titulada *Observacións de pasos por dúas verticais* e dirixida por Aller, que presenta na Complutense, e que é a primeira tese sobre matemáticas escrita por un galego. É nese ano cando marcha a Madrid para converterse en catedrática de Matemáticas na diplomatura de Maxisterio desa cidade. Pero axiña se traslada á facultade de Matemáticas da Universidade Complutense, onde dará clase de astronomía durante case unha vintena de anos, ata a súa xubilación en 1984. 

En 2004 trasládase a Santiago de Compostela por motivos de saúde.

A súa principal contribución á astronomía consisten en traballos sobre ocultacións estelares, medidas de estrelas dobles e determinación de pasos por dúas verticais.

Galardóns e homenaxes
---------------------

Unha aula da facultade de Matemáticas da Universidade de Santiago de Compostela leva o seu nome.

A Universidade de Vigo creou o Premio Antonia Ferrín Moreiras de creación de materiais e recursos docentes con perspectiva de xénero

Notas
-----

1. ↑  "Nomes e voces. Antonia Ferrín Moreiras, expediente de sanción". Consultado o 30/10/2014.
2. ↑  Ling, Josefina. "Antonia Ferrín Moreiras, la primera astrónoma gallega". Consultado o 30/10/2014.
3. ↑  "I Premio ANTONIA FERRÍN MOREIRAS de creación de materiais e recursos docentes con perspectiva de xénero, 2013". *Universidade de Vigo*. Consultado o 06 de marzo de 2024.
4. ↑  "II Premio ANTONIA FERRÍN MOREIRAS de creación de materiais e recursos docentes con perspectiva de xénero, 2014". Consultado o 30/10/2014.  Carácter salto de liña en `|título=` na posición 80 (Axuda)

Véxase tamén
------------

### Bibliografía

* Ferrín Moreiras, Antonia (1950). "Sobre observaciones meridianas y en el primer vertical". *Urania* (223).
* Ferrín Moreiras, Antonia (1964). "Observaciones de pasos por dos verticales". *Urania* (258).
* Moreno Castillo, Ricardo (1992). Edicións do Castro, ed. *Pensamento matemático en Galicia*.

* Fernández Pérez, Iván e José Angel Docobo Durántez (2011). Servizo de Publicacións da Universidade de Santiago de Compostela, ed. *As matemáticas e a astronomía en Galicia*. ISBN 97698878196 `|isbn=` incorrecto: length (Axuda).

* Ríos Fachal, Matilde (2009). "In memoriam Antonia Ferrín Moreiras". *Gamma: revista galega de educación matemática* (9): 179–180.
* Cid Galante, Rosa (2003). "As primeiras ourensás ante o reto da educación universitaria (1990-1940) (I).". *Minius* (11): 139–156.
* Cid Galante, Rosa (2004). "As primeiras ourensás ante o reto da educación universitaria (1990-1940) (II).". *Minius* (12): 73–102.

### Ligazóns externas

* "Antonia Ferrín Moreiras. En memoria" *www.astronomia2009.es* *(en castelán)*.
* Necrolóxica de Antonio Ferrín en *El Pueblo gallego*, 27 de xaneiro de 1959.
* Necrolóxica no xornal *El País* *(en castelán)*.
* Necrolóxica en *La Voz de Galicia*.
* Antonia Ferrín Moreiras entrevistada por Matilde Rios Fachal Youtube. Consello da Cultura Galega.